11 משחקי NBA התקיימו הלילה (בין שני לשלישי), כשבמוקד עמד המשחק בין הלייקרס למיאמי, שהיה המפגש האחרון בין לברון ג'יימס לדווין וייד.
הרבה פיקנטריה הייתה סביב המשחק, לאור העובדה ששניים מהגיבורים הגדולים של הליגה בעידן הנוכחי - דווין וייד ולברון ג'יימס - שיחקו זה מול זה בפעם האחרונה בקריירה. עד הלילה המאזן שלהם ראש בראש היה 15 ניצחונות ללברון ו-15 ניצחונות לוייד, אבל הלילה שוב קינג ג'יימס יצא כשידו על העליונה. לברון הצטיין עם 28 נקודות (4 מ-7 מהשלוש), 12 אסיסטים ו-9 ריבאונדים, כולל שתי קליעות עונשין חשובות 22 שניות לסיום וכמה אסיסטים מכריעים, והוליך את קבוצתו לעוד ניצחון ביתי.
וייד, מנגד, יכול היה להשוות ולשלוח את המשחק להארכה אבל החטיא שלשה 7 שניות לסיום, וסיים ערב לא רע עם 15 נקודות ו-10 אסיסטים, אבל 0 מ-7 מהשלוש. בסיום המשחק השניים התחבקו ממשוכות והחליפו חולצות ברגע מרגש, שוחחו ונפרדו כשהם מוקפים בעשרות צלמים ועיתונאים, אבל המשחק הבהיר לאן פניהם של השניים מועדות: לברון עדיין במיטבו ושואף גבוה, וייד כבר מעבר לשיאו, בעונת הפרישה שלו.
עם זאת, מי שלהט במיוחד בלייקרס היה קייל קוזמה, עם 33 נקודות ב-14 מ-22 מהשדה (ו-7 ריבאונדים) - ומשחק חמישי ברציפות עם 20 נקודות ומעלה. זה ניצחון בית חמישי ברציפות עבור הלייקרס, שניצחו 13 מ-17 משחקיהם האחרונים. במיאמי בלט ג'סטין ווינסלו עם 28 נקודות (6 מ-10 מהשלוש), שהיה אחד משישה שחקנים שקלעו מספר דו ספרתי של נקודות.
וייד ולברון, כזכור, היו חלק מהקבוצה הגדולה של מיאמי (שזכתה בשתי אליפויות והעפילה לארבעה גמרים רצופים), שיחקו גם יחד חצי עונה בקליבלנד, וחברים קרובים גם מחוץ למגרש. גבריאל אוניון, בת זוגו של וייד, צפתה במשחק וראתה את בעלה מסיים את המחצית הראשונה ללא נקודות, אך משתפר בהמשך. ג'יימס, יש לציין, צעיר בשלוש שנים מוייד בן ה-36, ולא קרוב לפרישה, אחרי שחתם בקיץ על חוזה לארבע שנים בלייקרס. לברון המשיך את הרצף שלו של משחקים שבהם הוא קולע 10 נקודות ומעלה: 900!
המשחק הכי טוב העונה של עומרי כספי לא הספיק לגריזליס: הישראלי סיים עם שיא עונתי של 12 נקודות (5 מ-7 מהשדה, 1 מ-2 מהשלוש) ב-19 דקות בלבד, הוסיף 6 ריבאונדים ו-2 אסיסטים (ו-3 איבודים), סיים עם מדד הפלוס מינוס הכי גבוה בקבוצה (פלוס 4), ואף רשם דאנק נאה, אבל ממפיס נכנעה לעוד ערב נהדר של ניקולה יוקיץ': 27 נקודות ב-9 מ-14 מהשדה, 12 ריבאונדים, 6 אסיסטים ו-2 חטיפות. ממפיס הוליכה 88:92 כשנותרו 7:02 דקות לסיום, אבל דנבר הגיבה בריצת 0:8. הגריזליס שוב צימקו לנקודה, אבל יוקיץ' הגיב עם סל ואסיסט שסגרו סיפור. הנאגטס התבשרו לפני המשחק שהם ייאלצו להסתדר עתה בין 4 ל-6 שבועות בלי פול מילסאפ, שסובל משבר בבוהן, אבל הראו שעדיין יש להם את העומק, ואף הודיעו שהוסיפו לשורותיהם את ניק יאנג.
סטף קרי קלע 38 נקודות, קלט 7 ריבאונדים, חילק 6 אסיסטים וצלף 7 מ-14 מהשלוש, קליי תומפסון קלע 26, קווין דוראנט קלע 22, דריימונד גרין חזר לחמישייה, וגולדן סטייט רשמה ניצחון רביעי ברציפות. גרין - שנעדר 11 משחקים בגל פציעה - חזר עם 7 נקודות, 10 ריבאונדים ו-7 אסיסטים. הווריירס שוב חוזרים להיראות קטלניים- כשגרין שוב נראה מלא מוטיבציה, ובפעם הרביעית העונה כל אחד מחברי הטריו קולע 20 נקודות ומעלה. קרי פתח רע והחטיא 6 מ-9 הזריקות הראשונות שלו, אבל נכנס לזון מהר מאוד, ובחמשת המשחקים שלו מאז שחזר מהפציעה הממוצע שלו הוא 31.4 נקודות. בצד השני קרל אנתוני טאונס קלע 31 וקטף 11 כדורים חוזרים, דרק רוז קלע 21.
ג'ימי באטלר יוצא, וג'ואל אמביד פורח. אמביד התלונן לאחרונה שהוא איבד את זה, שהוא כבר לא דומיננטי כבעבר מאז שבאטלר הגיע, יום לפני המשחק הוא אף היה חולה ואף היה בספק למשחק, אבל כנראה שאמביד היה צריך קצת מוטיבציה - ובעקר לראות את דטרויט מולו. הלילה אמביד קלע 24 נקודות (אחרי שלושה משחקים רצופים שבהם קלע פחות מ-20), ושוב היה דומיננטי אחרי שג'ימי באטלר נפצע במחצית הראשונה ולא חזר מאז. עבור פילדלפיה זה ניצחון שני על הפיסטונס בארבעה ימים, ועבור אמביד זה 32 נקודות בממוצע מול הפסיטונס בשלושה משחקים העונה. בן סימונס ופורקן קורקמאז קלעו 18 כל אחד לסיקסרס. כמו כן, עבור הפיסטונס (ששיחקו בלי בלייק גריפין, שקיבל מנוחה) זה הפסד חמישי רצוף, אחרי שהיו עם חמישה ניצחונות רצופים. לוק קנארד קלע 28 נקודות (שיא קריירה), אנדרה דראמונד הוסיף 21 ו-17.
בוסטון שיחקה בלי קיירי אירווינג, אל הורפורד, גורדון הייוורד וארון ביינס (כולם חולים או פצועים), ראתה את אנתוני דייויס קולע 41 נקודות (17 מ-34 מהשדה, 7 ריבאונדים), ועדיין הסלטיקס הצליחו לרשום ניצחון ביתי די קליל: מרקוס מוריס קלע שיא עונתי של 31 נקודות (10 מ-15 מהשדה, 5 מ-8 מעבר לקשת, כולל שלוש שלשות מהירות מיד עם פתיחת המחצית השנייה, שהבהירו לאיזה כיוון המשחק הולך), ג'ייסון טייטום הוסיף 21, ובוסטון רושמת ניצחון שישי ברציפות כדי להמשיך במומנטום.
הת'אנדר ניצחו את הקבוצה שהדיחה אותם בסיבוב הראשון בפלייאוף המערב בשנה שעברה, במפגש הראשון שלהן מאז: פול ג'ורג' קלע 31 נקודות עם 5 מ-6 מהשלוש, דניס שרודר הוסיף 23 נקודות, סטיבן אדאמס קלע 22, וראסל ווסטברוק הצליח לסיים עם טריפל דאבל למרות ערב קליעה חלש של 4 מ-18 מהשדה: 12 נקודות, 11 ריבאונדים ו-10 אסיסטים. עבור אוקלהומה סיטי (שאחרי שפתחה את העונה ב-4:0 היא מאז ב-4:17) זה ניצחון ביתי 15 רצוף על יוטה, אבל הג'אז גברו עליהם בחוץ בשנה שעברה בפלייאוף במשחק 2. דונובן מיצ'ל סבל מבעיית עבירות לאורך המשחק וסיים עם 19, רודי גובר רשם דאבל דאבל 23 העונה עם 13 נקודות ו-14 ריבאונדים, ויוטה ספגה הפסד חד צדדי לילה שני ברציפות (אחרי ההפסד אתמול בסן אנטוניו).
הריסון בארנס קלע 19 נקודות, ג'יילן ברנסון הרוקי (שפתח בחמישייה במקום דניס סמית הפצוע) הוסיף 17 ורשם שיא קריירה, לוקה דונצ'יץ' אומנם סבל מערב קליעה חלש של 7 נקודות (2 מ-7 מהשדה) אבל חיפה על זה עם שיא עונתי של 11 ריבאונדים ו-9 אסיסטים, דווייט פאוול קלע 16, ודאלאס, שהוליכה לאורך כל המשחק, רשמה ניצחון ביתי עשירי ברציפות, לראשונה מאז 2007/08. באורלנדו נעדר אוון פורנייה בגלל "סיבות אישיות", שהקבוצה לא פירטה, ורק המאמן סטיב קליפורד אמר שזה "מוצדק לחלוטין". ג'ונתן סימונס בלט במג'יק עם 18, שיא עונתי.
רק אתמול בלילה מילווקי הפסידה בטורונטו, היא הגיעה למשחק בלי יאניס אנטטוקמפו שקיבל מנוחה, היא פגשה את קליבלנד שרעבה לניצחון, ועדיין הצליחה לצאת עם הניצחון, בעיקר בזכות 52 אחוז מהשלוש ו-20 נקודות ו-12 ריבאונדים של אריק בלדסו.
הסנטר הצעירים מיילס טרנר קלע שיא עונתי של 26 נקודות (11 מ-16 מהשדה), הוסיף 12 ריבאונדים, צלף שתי שלושת חשובות והוסיף חמש חשימות כולל גג אחד גדול מכריע על קלי אוברה, אחרי שוושינגטון כבר מחקה פיגור 25 וצימקה ל-6 בלבד. דארן קוליסון קלע 10 וחילק 17. בצד השני בראדלי ביל קלע 30 לוושינגטון, ששיחקו בלי ג'ון וול הפצוע.
ד'ארון פוקס סיים את המחצית הראשונה עם 2 נקודות ו-0 מ-5 מהשדה, אבל במחצית השנייה הוסיף 23 ב-8 מ-11 והוליך את הקינגס לניצחון, שסוגר את מסע משחקי החוץ שלהם במאזן 1:3. שיקגו, שכבר הוליכה ב-14, רשמה הפסד תשיעי בעשרת משחקיה האחרונים.
הסאנס הצעירים כמעט גנבו ניצחון, אבל נכנעו בהארכה לקליפרס, שניצחו בכל ארבעת משחקיהם העונה שנגררו להארכה. טוביאס האריס קלע 33, אייברי בראדלי ופטריק בברלי הבטיחו את הניצחון עם ארבע קלעות עונשים ב-33 השניות האחרונות. דיאנדרה אייטון, הרוקי של פיניקס, סיים עם דאבל דאבל 15 העונה (20 ו-12), הרוקי מיקל ברידג'ס הוסיף בסאנס שיא קריירה של 19 נקודות.